Màlà wenai Jew yamùk yepulu yamùk wessaꞌmolùkappù Jesus talumattà pàk,
masapùla màlà kussak ya Jew yamùk Wàlàkkattok yattai pàk.
Tùse Jesus uya tok pàk,
“Ukàipùnù mùkkàlà tùweꞌwotokomasen tàwàlàlà,
màlàpàk iulà nàlà weꞌwotokoma màlà,”
teppù.
Màlà uya tùsaꞌmolùkaik ànwàkappai tok wenappù,
wàlàkkaꞌnàtok weyu ikkwàssak ya pàk neken pùla,
tùse Tùkàipùnù pe kulu Kaatù yekama ya molopai Kaatù kaichalà iwekkupù pàk.
Jesus uya tok maimu yeikuppù,
“Ailon kulu sàlà,
Imu uya yàꞌlàlà kupù tiyiwalà pen,
tùse Tùkàipùnù uya neken ikupù yene tùuya yau ikupù ya.
Yàꞌlàlà Tùkàipùnù nùkupù kuꞌnài nàlà mùkkàlà Imu.
Masapùla Ikàipùnù uya màlà Tùmu pùnùnma molopai tamùꞌnawàlà tùnkupù yenpoika ya màlà itemyak.
Molopai sàlà yentaino kon lùiwa yenpoika ya màlà ikuttoppe ya,
màlàpàk eusenumenka pa.
Ikàipùnù uya iweliꞌchak kon wuluuka molopai tok wemattok ke tok lepa ya kasa làma màlà Imu uya wemaꞌnàtok ke mùkyamlo enlepapai tùwettok kon lepa.
Masapùla Ikàipùnù mùkkàlà sà kasa messaik,
wapùla sà kasa pùla messaik tawon pen ànùꞌlà pàk,
tùse ittuntok tùsak ya màlà tamùꞌnawàlà tùmu yemyak.
Tamùꞌnawolon kon uya Imu nama toppe,
Ikàipùnù nama tùuyaꞌnokon kasa.
Ànùꞌlà Imu namanài pen uya Ikàipùnù yeunoꞌnàippù nama pe pùla iwechi màlà.
“Ailon kulu sàlà,
mùkkàlà umaimu yetayaiꞌnùk molopai ailon nùkayaiꞌnùk uyeunoꞌnàippù pàk wechi màlà tàwàlàlà wemaꞌnàtok yesak pe.
Italumattàtok yak itùlù pen màlà,
tùse weliꞌnàtok yentakasak ya màlà wemaꞌnàtok yak.
Ailon pe kulu àpàkùꞌnokon yekama uya sàlà,
pata weyu nùyàssan,
iyàkkassak man,
mùkyamlo iweliꞌchak kon uya Kaatù Mumu maimu yeta màlà,
molopai mùkyamlo yetannan wemapù màlà.
Ikàipùnù yau wemaꞌnàtok wechi kasa làma màlà Tùmu kussak ya wemaꞌnàtok wettoppe yau.
Molopai ilepasak ya màlà kappon yamùk ittutok ya yapàikketù ke,
masapùla Kàyik Mumu pe iwechi pàk.
Kesenumenkatàu kulu sàlà pàk,
pata weyu nùyàssan tamùꞌnawàlà uluwaik yawon kon uya imaimu yetatok yattai.
Molopai tok weꞌwuluuka màlà uluwaik yapai,
mùkyamlo wakù kuꞌnài nan nùssan weꞌwuluuka màlà wemaꞌnàtok yak.
Molopai mùkyamlo àli kuꞌnài nan nùssan weꞌwuluuka màlà wettalumattàntok yak,”
teppù Jesus uya.
“Uyiwalà yàꞌlàlà kupù uya pen màlà.
Kaatù uya neken yekama yeta uya pàkàlà màlà ittun uya,
màlàpàk ittuntok uya wechi màlà ailon pe.
Masapùla uyiwalà iꞌche wettok kupù uya pen sàlà,
tùse Ukàipùnù uyeunoꞌnàippù yeselu kupù uya.
“Uyiwalà upàk uselupa yau,
ailon pe uselupatok wechi pen màlà.
Tùse tùulon molo man upàk tùuselupasen molopai tùttuyaik ailon pe upàk iichelupatok wechi.
John piyak amaimu kon yekamannan yeunokoppù auyaꞌnokon molopai ailon pàk iichelupappù.
Tùse kappon uselupatok upàk yeponài pen iulà tùse sàlà yekama uya sàlà ewepùikattà kon pa.
John wechippù màlà lanppu uyatù kasa akkwa pe,
màlà yattai iweyu yau autauchinpa kon pàk alikyek pe ewechippù tachin pe pùla.
Tùse uponalok pe yekamanài yesak pe wessaik,
John yentaino.
Màlà kulu wotoko ukàipùnù uya ulepatok yenukaꞌnùttoppe uya,
tùkussaiꞌnùk uya yekama màlà ukàipùnù uya uyeunossak pe.
Molopai Ukàipùnù uyeunoꞌnàippù uya uyekamasak màlà tùmàlà pe.
Tùse imaimu yetasak là auyaꞌnokon pùla man,
itenpata yensak là auyaꞌnokon pùla.
Wapùla Imaimu wemapù là ayauꞌnokon pùla,
masapùla ailon te auyaꞌnokon mùkkàlà ineunokoppù pàk pùla iwechi pàk.
Wakù pe Kaatù Maimu pàk eusenupa kon,
masapùla màlà winà là tàwàlàlà wemaꞌnàtok yepolo auyaꞌnokon yeselùkek ittu auyaꞌnokon pàk.
Molopai sàlà yamùk Kaatù Maimu uselupasak màlà upàk.
Tùse upyak àuyàpù kon pùla man wemaꞌnàtok yepolo kon pa.
“Kappon yamùk uya apulàntok iwa uya pen sàlà.
Tùse eyittuyatàu iulà,
Kaatù pùnùnmatok pùla eyewan kon yau ewechi kon tùttuyaik.
Uyàssak man Ukàipùnù yesek yau,
tùse uyanùmù auyaꞌnokon pùla man.
Tùse ànùꞌlà uyàssak tiyiwalà tesek yau yanùmù nen uchi auyaꞌnokon màlà.
Yàꞌlà kasa ken ailon te auyaꞌnokon ewinàpaiꞌnokon utapulàntok kon yepolo auyaꞌnokon yau,
tùse Kaatù neken winàpai apulàntok yepoloiꞌche ewechi kon pen?
Ukàipùnù yemlotopo atalumattà kon pe uselupa pe kùsekamatàu.
Moses nen mùkkàlà tùuselupasen àli pe àpàkùꞌnokon.
Mùkkàlà enpen ipàk ewechippù kon nùppù.
Moses pàk ailon tesak auyaꞌnokon yau,
upàk ailon tetok auyaꞌnokon pan.
Masapùla uyekale menukappù ya màlà.
Tùse inmenukappù pàk ailon teiꞌmaꞌnokon pùla,
yàꞌlà kasa nen ken uchi ailon te auyaꞌnokon uselupatok pàk?”
teppù Jesus.